Gay man hof toe oor kraamverlofArgieffoto ŉ Man van Durban wat in ŉ eenslagtige huwelik is en vir die regering werk, dagvaar sy werkgewer voor die arbeidshof nadat sy aansoek om kraamverlof afgekeur is, berig The Star. Hy beweer daar is teen hom gediskrimineer toe hy aansoek gedoen het vir volle kraamverlof. Hy en sy lewensmaat het in 2011 die ouers van ŉ pasgebore baba geword ná ŉ ooreenkoms met ŉ surrogaat. Sy werkgewer het sy aansoek van die hand gewys omdat die vier maande betaalde kraamverlof slegs op vroue van toepassing is. Hy is ingelig dat hy slegs geregtig is op vier dae gesinsverantwoordelikheidsverlof. Die man het die kwessie na die hoof van menslike hulpbronne geneem, waarna hy twee maande se kraamverlof toegestaan is toe sy saak as ŉ aannemingsouer hanteer is. Hy het in die hof aangevoer dat daar onregverdig op grond van sy geslag, familieverantwoordelikheid en seksuele oriëntasie teen hom gediskrimineer is. Hy eis skadevergoeding van R400 000 en twee maande se salaris. Hy het glo die hof genader in die hoop dat mense in ŉ soortgelyke posisie uit die saak kan baat. Die hof het uitspraak voorbehou.